Domino's kan Cobras van verveling red | Netwerk24
Deur Leighton Koopman 24 Januarie 2021 00:24
Die Cobras se afrigter, Ashwell Prince, reken boonop 'n paar tafels sal onder die domino's deurloop.
Die Cobras, Lions en Warriors bevind hulle tans in Potch in 'n bioborrel om hul groep-verpligtinge in die eendagreeks na te kom.
Die Kapenaars het hul eerste wedstryd Vrydag teen die Lions verloor (hul sesde agtereenvolgende nederlaag), en sal hoop vir 'n beter uitslag in Woensdag se kragmeting met die Warriors.
Die lewe in 'n bioborrel vereis meer afleiding as net krieket – iets waarvoor hulle volgens Prince deeglik voorberei het.
Zubayr Hamza, die kaptein van die Cobras. Foto: Gallo Images
"Ons is reg vir wat wag wanneer ons 'n bietjie tyd het om van krieket af weg te kom," sê Prince.
"Daar is ouens wat hul Xbox en PlayStation geniet. Persoonlik verkies ek om sokker op die veld te speel. Ek het ook 'n paar boeke en van die ander ouens sal seker ook iets gebring het om te lees.
"Ons het ook speelkaarte en ek wonder of iemand domino's gebring het. Indien wel, gaan 'n paar tafels harde houe kry daarvan."
Zubayr Hamza, die kaptein van die Cobras, sê die span het heelwat gepraat oor wat om in die bioborrel te verwag.
"Ons het 'n gesprek met verteenwoordigers van Saca (die Suid-Afrikaanse Krieketspelersvereniging) gehad oor die protokolle van die bioborrel en wat dit behels.
"Die ouens is voorbereid op wat hulle kan doen om hulself van die veld af besig te hou, maar op die ou einde van die dag is ons hier om krieket te speel.
"Dis goed dat ons as 'n span saam tyd kan deurbring. Dit sal belangrik wees om dinge makliker in die borrel te maak, sodat 'n ou nie alleen voel nie. Veral omdat ons dalk 'n hele tydjie hier kan wees."